PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/FK/3/1/006	Bratislava: 18. 1. 2005  

	Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podľa § 10 ods. 9 zákona        č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Messer Industrie GmbH        so sídlom Am Kaltenborn 43, 61462 Königstein / Ts., Spolková republika      Nemecko zastúpeným JUDr. Petrom Oravcom, advokátom so sídlom Laurinská 12,               811 01 Bratislava vo veci koncentrácie podnikateľov Messer Industrie GmbH so sídlom Am Kaltenborn 43, 61462 Königstein / Ts., Spolková republika Nemecko        a MEC Holding GmbH so sídlom Gutenbergstraße 10, 65830 Kriftel, Spolková republika Nemecko a podľa zákona č. 71/1967 Zb. o správnom konaní (správny poriadok) v znení neskorších predpisov 

                                                   rozhodol

podľa § 22 ods. 1 písm. d) v spojení s § 12 ods. 1 zákona č. 136/2001 Z. z.          o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í  s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb.           o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva  v získaní nepriamej kontroly podnikateľa Messer Industrie GmbH so sídlom Am Kaltenborn 43, 61462 Königstein / Ts., Spolková republika Nemecko nad podnikom podnikateľa MEC Holding GmbH so sídlom Gutenbergstraße 10, 65830 Kriftel, Spolková republika Nemecko na základe Zmluvy o kúpe, predaji a prevode týkajúcej sa niektorých podielov/akcií v (spoločnosti) MEC Holding a všetkých podielov            v (spoločnosti) MEC Acquisitions GmbH uzatvorenej dňa 8. 11. 2004 medzi Hippolit Vermögensverwaltung GmbH, Spolková republika Nemecko, Natexis Bleichroeder Inc., Spojené štáty americké, Dr. Bruno Frey, Švajčiarsko, Messer Industrie GmbH, Spolková republika Nemecko, Kronen fünfhundertfünfzehn GmbH, Spolková republika Nemecko, Carlyle Europe Partners L.P., Channel Islands, C/D Europe Partners L.P., Channel Islands, C/M Europe Partners L.P., Channel Islands, Carlyle Europe Co-Investment L.P. Channel Islands a MEC Acquisitions GmbH, Spolková republika Nemecko. 

Odôvodnenie:

	Na Protimonopolný úrad Slovenskej republiky, odbor koncentrácií  (ďalej len „úrad“) bolo dňa 22. 11. 2004 doručené oznámenie koncentrácie zaevidované pod číslom 6035/2004, v ktorom podnikateľ Messer Industrie GmbH so sídlom Am Kaltenborn 43, 61462 Königstein / Ts., Spolková republika      Nemecko (ďalej len „Messer Industrie GmbH“) v konaní zastúpený JUDr. Petrom Oravcom, advokátom so sídlom Laurinská 12, 811 01 Bratislava (ďalej len „právny zástupca“) oznamuje koncentráciu podľa § 10 ods. 9 zákona č. 136/2001 Z. z.        o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním nepriamej kontroly podnikateľa Messer Industrie GmbH nad podnikom podnikateľa MEC Holding GmbH so sídlom Gutenbergstraße 10, 65830 Kriftel, Spolková republika Nemecko (ďalej len „MEC Holding GmbH“) nadobudnutím 93,98 % podielu na základnom imaní spoločnosti MEC Holding GmbH na základe Zmluvy o kúpe, predaji a prevode týkajúcej sa niektorých podielov/akcií v (spoločnosti) MEC Holding a všetkých podielov                  v (spoločnosti) MEC Acquisitions GmbH uzatvorenej dňa 8. 11. 2004 medzi Hippolyt Vermögensverwaltung GmbH, Spolková republika Nemecko (ďalej len „Hippolyt“), Natexis Bleichroeder Inc., Spojené štáty americké (ďalej len „Natexis Bleichroeder Inc.“), Dr. Bruno Frey, Švajčiarsko (ďalej len „Dr. Bruno Frey“), Messer Industrie GmbH, Spolková republika Nemecko (ďalej len „Messer Industrie GmbH“), Kronen fünfhundertfünfzehn GmbH, Spolková republika Nemecko, Carlyle Europe Partners L.P., Channel Islands, C/D Europe Partners L.P., Channel Islands, C/M Europe Partners L.P., Channel Islands, Carlyle Europe Co-Investment L.P. Channel Islands a MEC Acquisitions GmbH, Spolková republika Nemecko (ďalej len „MEC Acquisitions GmbH“), (ďalej len „Zmluva“). 

	Z oznámenia koncentrácie úrad zistil nasledovné skutočnosti:

Súčasnými spoločníkmi MEC Holding GmbH sú nasledovné právnické            a fyzické osoby:
■ Hippolyt   - 10,00 %,
■ Natexis Bleichroeder Inc.   -  2,15 %,
■ Dr. Bruno Frey   -  1,00 %,
■ MEC Acquisitions GmbH  -  50,80 %.
   MEC Acquisitions GmbH je 100 % kontrolovaná finančným investorom The Carlyle Group prostredníctvom štyroch investičných fondov: (1) Carlyle Europe Partners L.P., (2) C/D Europe Partners L.P., (3) C/M Europe Partners L.P a (4) Carlyle Europe Co-Investment L.P. (ďalej len „Carlyle“),
■  Messer Industrie GmbH  -  33,77 %,
■  pán Stefan Messer  - 1,29 % a 
■  pani Ria Messer  -  1 %.

	V rámci transakcie Messer Industrie GmbH nadobudne od Carlyle 50,80 % podiel v spoločnosti MEC Acquisitions GmbH. Ďalej Messer Industrie GmbH predá               a prevedie všetky svoje podiely v spoločnosti MEC Holding GmbH (33,77 %) na    spoločnosť MEC Acquisitions GmbH. Okrem toho MEC Acquisitions GmbH nadobudne všetky podiely v spoločnosti MEC Holding GmbH od jej doterajších spoločníkov: Hippolyt, Natexis Bleichroeder Inc. a Dr. Bruno Frey (okrem jedného podielu od Hippolyt, ktorý predstavuje 3,74 % v spoločnosti MEC Holding GmbH,      a ktorý má byť prevedený na spoločnosť Kronen fünfhundertfünfzehn GmbH, ktorá sa premenuje na MEC Employee GmbH).
	Výsledkom transakcie bude, že Messer Industrie GmbH prostredníctvom MEC Acquisitions GmbH nadobudne nepriamu kontrolu nad spoločnosťou MEC Holding GmbH, v ktorej bude po jej ukončení vlastniť 93,98 % - ný obchodný podiel.
	Transakcia bude ukončená po splnení všetkých odkladacích podmienok uvedených v Zmluve, vrátane schválenia protimonopolnými úradmi.

Na základe predmetného oznámenia začalo dňa 22. 11. 2004 podľa     § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie     vo veci koncentrácie podnikateľov Messer Industrie GmbH a MEC Holding GmbH, o čom úrad listom číslo 6229/PMÚ SR/2004 zo dňa 30. 11. 2004 informoval prostredníctvom právneho zástupcu oznamovateľa koncentrácie.

Pretože oznámenie koncentrácie neobsahovalo všetky náležitosti  podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad predmetným listom zo dňa 30. 11. 2004 súčasne vyzval oznamovateľa na jeho doplnenie a upozornil na znenie  § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku. 
                                    
Chýbajúce podklady podľa § 10 ods. 12 zákona v nadväznosti na vyhlášku boli úradu doručené listami zaevidovanými pod číslom 6220/2004 dňa 30. 11. 2004 a pod číslom 6640/2004 dňa 17. 12. 2004, na základe čoho podľa § 11 zákona začala dňa 20. 12. 2004 plynúť lehota 60 pracovných dní na vydanie rozhodnutia o koncentrácii. Uvedená skutočnosť bola oznámená listom úradu č. 6670/PMÚ SR/2004 zo dňa 20. 12. 2004 právnemu zástupcovi účastníka správneho konania.
Správny poplatok vo výške 100 000,- Sk bol prevedený na účet Protimonopolného úradu Slovenskej republiky dňa 3. 12. 2004.

1. Forma koncentrácie
  
Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Vychádzajúc zo skutočnosti, že podnikateľ Messer Industrie GmbH na základe vlastníctva 33,77% - ného podielu na základnom imaní spoločnosti MEC Holding GmbH mal podľa jej platných stanov už v čase pred koncentráciou spoločnú kontrolu nad podnikom podnikateľa MEC Holding GmbH a zo skutočnosti, že uzatvorením Zmluvy, na základe ktorej po splnení v nej uvedených odkladacích podmienok bude celkove vlastniť 93,98% - ný podiel na základnom imaní MEC Holding GmbH, úrad zistil, že podnikateľ Messer Industrie GmbH na základe predmetnej Zmluvy získa možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa MEC Holding GmbH a tým získa možnosť vykonávať rozhodujúci vplyv na činnosť podniku podnikateľa MEC Holding GmbH.         

Vychádzajúc z uvedeného úrad dospel k záveru, že na základe Zmluvy došlo k zmene kvality kontroly, zo spoločnej kontroly podnikateľov MEC Acquisitions GmbH a Messer Industrie GmbH na nepriamu výlučnú kontrolu podnikateľa Messer Industrie GmbH nad podnikom podnikateľa MEC Holding GmbH, a teda ku koncentrácii podľa § 9 ods. 1 písm. b) v spojení s § 9 ods. 4 písm. b) zákona.

2. Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ Messer Industrie GmbH. Účastníkmi posudzovanej koncentrácie sú podnikatelia Messer Industrie GmbH, ako podnikateľ, ktorý získa kontrolu nad podnikom podnikateľa MEC Holding GmbH, ako aj podnikateľ MEC Holding GmbH, nad ktorým je kontrola získaná.

Spoločnosť Messer Industrie GmbH je zapísaná v Obchodnom registri B Okresného súdu Königstein v Taunuse pod číslom HRB 1033. Je holdingovou spoločnosťou kontrolovanou rodinou Messer. Obchodné aktivity vykonávajú dcérske spoločnosti Messer Group GmbH, podnikajúce v oblasti technických plynov. Spoločnosti z tejto skupiny vyrábajú a dodávajú technické plyny ako napríklad kyslík, dusík, argón, CO2, vodík, hélium, inertné zváracie plyny, špeciálne plyny, plyny pre medicínske účely a širokú paletu miešaných plynov. Tieto sa používajú v rôznych odvetviach, najmä však v oceliarskom, železiarskom, chemickom, potravinárskom, farmaceutickom, automobilovom a elektronickom priemysle, ako aj v medicíne, vo výskume a enviromentálnej technológii. V Slovenskej republike spoločnosť Messer Industrie GmbH podniká výlučne prostredníctvom spoločností: Messer Tatragas, spol. s r.o., Progas, s.r.o. a Messer Slovnaft s.r.o.
- Spoločnosť Messer Tatragas, spol. s r.o. podniká v oblasti distribúcie technických plynov, medicínskych, špeciálnych a vysoko čistých plynov a príslušenstva  koncovým zákazníkom, a to tak veľkým priemyselným odberateľom (segment kvapalných plynov), ako aj odberateľom malých a stredných objemov (fľaše). Významným dodávateľom kvapalných plynov pre spoločnosť Messer Transgas, spol. s r.o. je Messer Slovnaft s.r.o.
- Spoločnosť Progas, s.r.o. podniká v segmente distribúcie propánu a propán-butánu, ktorý vo fľašiach dodáva svojim podnikateľským zákazníkom ako aj domácnostiam (napĺňateľné fľaše, dodávka tekutého plynu na kúrenie, fľaše pre vysokozdvižné vozíky, plyn na rezanie). Okrem uvedeného Progas s.r.o. dodáva aj plyn pre LPG čerpacie stanice.
- Spločnosť Messer Slovnaft s.r.o., ktorý je spoločným podnikom Messer KGaA         a Slovnaft a. s., prevádzkuje vzduchové deliace zariadenie (ďalej len „VDZ“)              v blízkosti rafinérie Slovnaft a časť produkcie VDZ je dodávaná priamo Slovnaftu. Spoločnosť Messer Slovnaft s.r.o. však tiež dodáva kvapalné plyny spoločnosti Messer Tatragas, spol. s r.o. a iným spoločnostiam na ďalšiu distribúciu. 

Vychádzajúc z uvedeného úrad dospel k záveru, že Messer Industrie GmbH je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona a tento zákon sa na neho podľa § 2 ods. 1 písm. a) zákona vzťahuje.

Spoločnosť MEC Holding GmbH je zapísaná v Obchodnom registri B Okresného súdu Frankfurt am Main pod číslom HRB 50612 ako spoločnosť               s ručením obmedzeným. Je holdingovou spoločnosťou stojacou na čele skupiny MEC. MEC Holding GmbH zahŕňa tri výkonné divízie:
-  Wear & Fusion Technology, ktorá vyvíja, vyrába a predáva nástroje a spotrebný tovar používané na špeciálne zváracie a spájkovacie práce, na povrchovú úpravu kovmi a na ochranu pred opotrebovaním,
- Messer Cutting Systems, ktorá vyvíja, vyrába, predáva a poskytuje servis pre tepelné rezacie stroje pre všetky segmenty tepelného, kyslíkového, plazmového       a laserového rezania a
- BIT Analytical Instruments, ktorá vyrába na zákazku analytické a automatické laboratórne zariadenia pre výskum alebo pre bežné použitie v laboratóriách               a výrobných procesoch.
Na území Slovenskej republiky podniká výlučne prostredníctvom dovozov, ktoré realizuje cez nezávislých distribútorov, ktorí často predávajú aj konkurenčné produkty a poskytujú nezávislé poradenstvo.

Na základe uvedeného úrad dospel k záveru, že MEC Holding GmbH je právnickou osobou, ktorej činnosti a konania súvisia alebo môžu súvisieť       s hospodárskou súťažou, a teda je podnikateľom podľa § 3 ods. 2 zákona      a tento zákon sa na neho podľa § 2 ods. 1 písm. a) zákona vzťahuje.

Ďalej úrad skúmal, či v danom prípade sa na predmetnú koncentráciu zákon vzťahuje podľa § 2 ods. 4 zákona.
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

Vzhľadom na skutočnosti uvedené vyššie, t. j., že spoločnosť Messer Industrie GmbH na území Slovenskej republiky podniká prostredníctvom dcérskych spoločností a súčasne podnikateľ MEC Holding GmbH prostredníctvom dovozov, úrad dospel k záveru, že predmetná koncentrácia môže viesť k obmedzovaniu súťaže na tuzemskom trhu, a teda zákon sa na koncentráciu podnikateľov Messer Industrie GmbH a MEC Holding GmbH vzťahuje.

3. Koncentrácia podliehajúca kontrole úradu

 	Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej             1 200 000 000 Sk a aspoň dvaja účastníci koncentrácie dosiahli               v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie. 

	Na základe úradu predložených podkladov o obratoch účastníkov koncentrácie za uzavreté účtovné obdobie predchádzajúce vzniku  koncentrácie, t. j. za rok 2003 úrad zistil, že predmetná koncentrácia  podlieha kontrole úradu podľa § 10 ods. 1 písm. b) zákona. Konkrétne údaje                o obratoch účastníkov koncentrácie úrad v rozhodnutí neuvádza, nakoľko tieto boli účastníkom konania označené ako predmet obchodného tajomstva  a sú súčasťou spisového materiálu.  

Ďalej úrad posudzoval, či podnikateľ Messer Industrie GmbH postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu      v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).
Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy, t. j. 8. 11. 2004. Nakoľko koncentrácia bola úradu oznámená dňa 22. 11. 2004, teda v zákonom stanovenej lehote 30 pracovných dní podľa § 10 ods. 9 zákona, podnikateľ Messer Industrie GmbH neporušil vyššie uvedenú povinnosť.

4. Relevantné trhy a dopad koncentrácie na hospodársku súťaž

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb       z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.    

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až 5 zákona a hlavných činností a aktivít vykonávaných účastníkmi koncentrácie a s nimi prepojenými podnikateľmi.    V rámci posúdenia sa zameral na také relevantné trhy, na ktorých sa môžu prejaviť účinky koncentrácie v rámci Slovenskej republiky.

Ako už bolo uvedené v časti 2. rozhodnutia - Účastníci konania            a koncentrácie, Messer Industrie GmbH podniká v Slovenskej republike prostredníctvom dcérskych spoločností v oblasti výroby a distribúcie technických plynov. 
Technické plyny sú plyny získavané delením vzduchu (kyslík, dusík, argón) a plyny vyrobené z iných zdrojov než vzduch (vodík, oxid uhoľnatý, oxid uhličitý, acetylén, hélium a špeciálne elektrotechnické plyny). Každý plyn má špecifické chemické a fyzikálne charakteristiky. Podľa spôsobu distribúcie sa tradične rozlišujú tri hlavné sektory technických plynov:
- Tonáž - jedná sa o segment, ktorý zahŕňa distribúciu rôznych plynov            v plynnej forme, ktoré sa dodávajú zákazníkom vo veľkých množstvách (od 3 000 m3/hodinu do 60 000 m3/hodinu), čo si vyžaduje vybudovanie             a prevádzkovanie strednej až veľmi veľkej špecializovanej jednotky.
- Kvapalný plyn - zahŕňa distribúciu rôznych plynov v kvapalnej forme  (okrem dusíka), ktoré sa dodávajú zákazníkom v menších množstvách, od 0,1 t/denne do 100 t/denne. Okrem vodíku sú zväčša transportované                v kvapalnom skupenstve cisternovými vozidlami zákazníkovi, kde sú skladované v podchladených zásobníkoch.
- Plynové fľaše - tento segment zahŕňa distribúciu rôznych plynov v malých množstvách, ktoré sa pohybujú od menej ako 1 m3/mesiac do 1 000 m3/mesiac. Plynové fľaše sa zasielajú cestnou dopravou distribútorom, alebo priamo koncovým zákazníkom.

	Spoločnosť Messer Industrie GmbH vyrába a distribuuje široké portfólio technických plynov, pričom každý plyn má špecifické fyzikálne vlastnosti             a nemožno ho nahradiť inými plynmi. Preto každý z týchto plynov treba považovať z tovarového hľadiska za samostatný relevantný trh.
	Pokiaľ sa jedná o technické plyny pre potreby rezania a zvárania, ako vyplýva z podkladov a informácií predložených úradu účastníkom konania      v rámci doplnenia oznámenia koncentrácie, tieto sú konečným zákazníkom distribuované prevažne vo fľašiach a iba niektorí veľkí zákazníci (napr. veľké stavebné spoločnosti) dostávajú skvapalnený plyn vo veľkých nádržiach. Takýchto zákazníkov je však veľmi málo. 
Nakoľko v danom prípade pre potreby posúdenia predmetnej koncentrácie nebolo podstatné zohľadnenie spôsobu distribúcie technických plynov, úrad neuvažoval s prípadnou možnosťou užšieho vymedzenia príslušných relevantných trhov. Vzhľadom na tieto skutočnosti, ako aj  na zistenia uvedené nižšie, úrad z tovarového hľadiska vymedzil nasledovné relevantné trhy:

1. trh výroby a distribúcie kyslíka,   
2. trh výroby a distribúcie acetylénu,
3. trh výroby a distribúcie oxidu uhličitého a 
4. trh výroby a distribúcie argónu.

	Druhý účastník koncentrácie - spoločnosť MEC Holding GmbH, ako už bolo uvedené vyššie podniká v oblasti výroby a distribúcie špeciálnych zváracích výrobkov pre údržby a opravy v priemysle, výroby a distribúcie rezacích strojov a spotrebného materiálu. Na území Slovenskej republiky spoločnosť MEC Holding GmbH distribuuje rezacie a zváracie zariadenia prostredníctvom nezávislého distribútora.
	Na základe pôsobenia účastníka koncentrácie MEC Holding GmbH na území Slovenskej republiky, úrad z tovarového hľadiska vymedzil nasledovné relevantné trhy:

5. trh výroby a distribúcie zariadení pre rezanie a
6. trh výroby a distribúcie zariadení pre zváranie.   

Pri vymedzení priestorového relevantného trhu vo vzťahu k vyššie uvedeným tovarovým relevantným trhom úrad vychádzal z podkladov             a informácií predložených účastníkom konania, podľa ktorých podnikateľ Messer Industrie GmbH v oblasti distribúcie technických plynov, vrátane technických plynov používaných vo zváracích a rezacích technológiách, pôsobí či už priamo alebo prostredníctvom veľkoobchodníkov na území celého Slovenska. Taktiež účastník koncentrácie MEC Holding GmbH pôsobí v oblasti predaja rezacích a zváracích zariadení prostredníctvom nezávislého distribútora na území celej Slovenskej republiky. Preto úrad priestorový       relevantný trh vo vzťahu k vyššie uvedeným tovarovým relevantným trhom vymedzil územím Slovenskej republiky.

	Vychádzajúc z uvedených skutočností úrad zistil, že posudzovanou koncentráciou nedochádza k prekrytiu aktivít účastníkov koncentrácie na žiadnom z relevantných trhov na horizontálnej úrovni, v dôsledku čoho nedochádza ani k nárastu podielu na týchto trhoch a teda ani k zmene štruktúry trhu. Príslušné relevantné trhy, na ktorých účastníci koncentrácie pôsobia, nie sú ani vertikálne prepojené, nakoľko technické plyny sa pri výrobe zariadení pre rezanie a zváranie a ani opačne nepoužívajú.

	Z predložených podkladov však úrad súčasne zistil, že vyššie uvedené technické plyny (kyslík, acetylén, oxid uhličitý a argón) sa používajú               pri niektorých technológiách zvárania a rezania. Napríklad technológia oxyfuel využíva na rezanie technický plyn - kyslík. Predmetné technické plyny, zváracie a rezacie zariadenia sú spolu alebo separátne odoberané obvykle rovnakou skupinou zákazníkov na rovnaký účel použitia. Distribútori zvyčajne obchodujú s oboma skupinami produktov. Z uvedeného vyplýva, že relevantné trhy výroby a distribúcie vyššie uvedených technických plynov môžu úzko súvisieť s relevantnými trhmi výroby a distribúcie zariadení pre rezanie          a zváranie. Preto aj z tohto pohľadu úrad ďalej skúmal možné dopady koncentrácie na predmetné relevantné trhy.

Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že            s koncentráciou podľa § 9 ods. 6 súhlasí, ak je koncentrácia v súlade             s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia.  

Pri posudzovaní možných dopadov predmetnej koncentrácie na hospodársku súťaž na relevantných trhoch v SR úrad vychádzal                     z nasledovných skutočností, zistených analýzou predložených podkladov       a informácií:

- hlavnými konkurentmi podnikateľa MEC Holding GmbH na Slovensku sú MicroStep HDO s.r.o., Bratislava, MGMS s.r.o., Brezno, VANAD 2000 a. s., Česká republika, PIERCE CONTROL AUTOMATION SK, spol. s r.o., Martin a ESAB Slovakia, s.r.o., Bratislava, ktorých trhové podiely sa podľa odborného odhadu oznamovateľa koncentrácie pohybujú v rozmedzí od   3% do 15% a spolu pokrývajú približne 40% trhu. Zvyšných 60% trhu pokrýva väčší počet konkurentov dosahujúcich trhový podiel 3% a menej ako 3%, ku ktorým patrí aj účastník koncentrácie MEC Holding GmbH.

- MEC Holding GmbH dodáva zariadenia pre rezanie a zariadenia pre zváranie konečným užívateľom prostredníctvom nezávislého distribútora bez dodávky príslušných technických plynov. Technické plyny tento distribútor nakupuje priamo buď od druhého účastníka koncentrácie Messer Industrie GmbH, alebo od jeho konkurentov (Linde, Air Products, 3. Air Liquide).

- Výsledkom posudzovanej koncentrácie bude rozšírenie aktivít podnikateľa Messer Industrie GmbH v oblasti predaja rezacích a zváracích zariadení     v Slovenskej republike, avšak ako uviedol účastník konania, ani po koncentrácii nedôjde zo strany MEC Holding GmbH k zmene spôsobu distribúcie resp. predaja týchto zariadení. MEC Holding GmbH bude rezacie a zváracie zariadenia naďalej predávať prostredníctvom nezávislého distribútora bez príslušných technických plynov.   

- Podnikateľ Messer Industrie GmbH už v čase pred posudzovanou koncentráciou mal nad podnikom podnikateľa MEC Holding GmbH spoločnú kontrolu.

	Z vyššie uvedeného vyplýva, že predmetnou koncentráciou nedôjde      k zmenám v postavení podnikateľov Messer Industrie GmbH a MEC Holding GmbH na relevantných trhoch uvedených pod bodom 1. až 6. v Slovenskej republike. Úrad dospel k záveru, že posudzovaná koncentrácia nevytvára ani neposilňuje dominantné postavenie podnikateľov Messer Industrie GmbH      a MEC Holding GmbH, ktorého dôsledkom sú významné prekážky efektívnej súťaže na relevantnom trhu.

Podľa § 12 ods. 8 zákona rozhodnutie podľa odsekov 1 až 3 sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.

Podľa § 33 zákona úrad vyzval listom č. 202/PMÚ SR/2005 zo dňa          14. 1. 2005 prostredníctvom právneho zástupcu účastníka konania Messer Industrie GmbH, aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 
Účastník konania sa prostredníctvom svojho právneho zástupcu vyjadril listom zaevidovaným úradom dňa  14. 1. 2005 pod číslom 213/2005, v ktorom uviedol, že nemá žiadne námietky k podkladom rozhodnutia a k spôsobu ich zistenia, ani žiadne návrhy na jeho doplnenie.  

Úrad berúc do úvahy všetky uvedené skutočnosti, vychádzajúc             z citovaných ustanovení zákona pri posudzovaní predmetnej koncentrácie  rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava,    v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                       Ing. Emília Babiaková 
                                                                         hlavný štátny radca
                                                             splnomocnenkyňa pre koncentrácie

Rozhodnutie sa doručuje:

JUDr. Peter Oravec
advokát
Laurinská 12
811 01 Bratislava